Milan Baroš

Milan Baroš (Vigantice, 1981. október 28. –) cseh profi labdarúgó.

1998-ban mutatkozott be a cseh élvonalban a Baník Ostrava színeiben. Első válogatott mérkőzését 2001 márciusában játszotta Belgium ellen. Jelenleg a Baník Ostrava játékosa.

Pályafutása 

Baroš felnőttkarrierjét a Baník Ostrava csapatában kezdte. Itt három évet töltött, ezalatt 73 mérkőzésen játszott, 26 gólt szerezve.

Liverpool 

A Liverpoolhoz 2002 telén csatlakozott. A 2001-02-es szezonban csak egy meccsen, az FC Barcelona ellen lépett pályára. Bajnokságbeli debütálásakor rögtön duplázott a Bolton ellen. A szezont végül 12 góllal zárta.

A következő szezonban még jobb teljesítményt vártak tőle, azonban egy mérkőzésen eltörte a bokáját. Emiatt fél évet hagyott ki, és ebben az évben csak két gólt szerzett. Az Európa-bajnokság után, ahol gólkirály lett, addigi legjobb szezonját produkálta. Mivel Michael Owent és Emile Heskey-t eladták, Djbril Cissé pedig súlyosan megsérült, rá hárult szinte minden felelősség, ő pedig élni is tudott ezzel. Hiába volt a klub házi gólkirálya 13 góllal, a ligakupa-döntőn kihagyta őt a csapatból Rafa Benítez. Ennek ellenére a BL-menetelésnek kulcsfigurája volt.

2005 nyarán Baroš közel állt a távozáshoz, korábbi edzője, Gérard Houllier akkori csapata, a Lyon szerette volna megszerezni. Végül visszautasította az ajánlatot, mondván, szeretne a Liverpoolnál bizonyítani. Ezzel ellentétben Rafa Benítez egyre kevesebbet számított rá. Olaj volt a tűzre Peter Crouch leigazolása. Utolsó mérkőzéseit a 2005-06-os szezon elején játszotta, ezután távozott.

Aston Villa 

2005 nyarán az Aston Villa szerződtette 6,5 millió fontért, négy évre. Új csapatánál a tízes számú mezt kapta. Debütálása után mindössze tíz perccel rögtön betalált, ez győzelmet jelentett a Blackburn ellen. A bajnokságot végül nyolc góllal zárta, ezenkívül betalált az FA-kupában és a ligakupában is. Ennek ellenére a szurkolók sosem szerették meg őt igazán.

A következő szezonban, bár eleinte Juan Pablo Ángel mellett kezdő volt, megsérült, majd elvesztette helyét Luke Moore-ral és Gabriel Agbonlahorral szemben. A bajnokságban és a kupában csak egyszer-egyszer talált be, majd januárban a Lyonhoz távozott, helyére John Carew érkezett.

Aston Villás karrierjét 51 mérkőzésen 14 góllal zárta.

Lyon 

A Lyon hivatalosan 2007. január 22-én szerezte meg, John Carew-ért cserébe. A Lyonnál ismét együtt dolgozhatott korábbi edzőjével, Gérard Houllier-vel. Két nappal később bemutatkozhatott a bajnokságban, a Bordeaux ellen.

Április 18-án rasszista botrányba keveredett. A Rennes elleni bajnokin, miután többször szabálytalankodott vele Stéphane Mbia, egy alkalommal a közelében bűzt imitáló mozdulatokat tett karjával. Az eset után végül nem tiltották el őt.

Miután Houllier távozott, az új edző, Alain Perrin regnálása alatt sokkal kevesebbet játszott. November 1-jén gyorshajtás miatt elkapták a rendőrök. 271 km/órás sebessége, amelyet egy Ferrari F430 volánjánál ért el, rekord volt a régióban. Büntetésként a rendőrség lefoglalta autóját, ezenkívül súlyos bírságot kellett fizetnie.

Portsmouth 

2008. január 27-én fél évre kölcsönbe a Portsmouth FC-hez került. Első meccsét a Manchester United ellen játszotta. Bár 16 mérkőzésén (12 bajnoki, 4 kupameccs) nem szerzett gólt, a kupadöntőbe jutásban elévülhetetlen érdemei voltak. Az elődöntőben tizenegyest harcolt ki, amelyet Nwankwo Kanu magabiztosan értékesített. Mivel az elődöntőben csak ez az egy gól született, a „Pompey” bejutott a döntőbe. Utolsó Portsmouth-meccsét is itt játszotta, a 87. percben Kanu helyett állt be csereként.

A szezon végeztével a csapat úgy döntött, nem vásárolja meg őt végleg, így visszatért Lyonba.

Galatasaray 

2008 augusztusában az egyik legnagyobb török csapathoz, a Galatasarayhoz igazolt, így együtt játszhatott korábbi liverpooli csapattársával, Harry Kewell-lel. Első góljait, egyből kettőt, az UEFA-kupa első körében, az AC Bellinzona elleni odavágón szerezte. Három nappal később, mikor a bajnokságban játszotta első meccsét, ugyancsak két gólt szerzett, a Kocaelispor ellen. A meccs 4–1-es sikerrel zárult. December 21-én, az egyik legnagyobb török rangadón, a Beşiktaş ellen mesterhármast szerzett, ekkor ugrott a góllövőlista első helyére. A szezont végül húsz góllal zárta, így gólkirály lett.

A 2009-10-es szezonban első góljára, góljaira a harmadik fordulóig kellett várni. Szeptember 13-án újabb két alkalommal talált be.

A Fenerbahçe elleni szuperrangadón, egy Emre Belözoglutól elszenvedett súlyos belépő után két helyen eltört a lába. Az orvosok eredetileg két hónap kihagyást jósoltak neki, végül négy és fél hónap után, március 14-én tért vissza. A visszatérés jól sikerült, ugyanis gólt szerzett.

Baník Ostrava
2017. június 21-én visszatért nevelőegyesületéhez.

A válogatottban

A 2004-es Európa-bajnokságon Baroš szerezte a csehek első gólját, amikor a válogatott hátrányból fordítani tudott Lettország ellen. A két további csoportmeccsen ugyancsak betalált. Rajta kívül csak a holland Ruud van Nistelrooy tudott mindhárom csoportmeccsen betalálni. Baroš a negyeddöntőben, Dánia ellen még kétszer eredményes volt, így a kontinensviadalon ő szerezte meg a gólkirályi címet, öt találattal.

A 2006-os vb első két csoportmeccsét sérülés miatt kihagyta. A harmadikon, Olaszország ellen játszott, de a 65. percben le lett cserélve.

2009. szeptember 9-én, a San Marino elleni vb-selejtezőn karriercsúcsot jelentő négy gólt szerzett.

Magánélete 

Nős, felesége Tereza Franková. Gyermekük, Patrick 2009. szeptember 1-jén született.

Karrierje statisztikái

Klub 

2010. március 16. szerint.

Válogatott góljai 

2009. szeptember 9. szerint.

Jegyzetek

Források 
 
 
 

Cseh labdarúgók
Cseh olimpikonok
1981-ben született személyek
Labdarúgócsatárok
A Baník Ostrava labdarúgói
A Liverpool FC labdarúgói
Az Aston Villa labdarúgói
Az Olympique Lyonnais labdarúgói
A Portsmouth labdarúgói
A Galatasaray labdarúgói
Az Antalyaspor labdarúgói
A 2004-es Európa-bajnokság labdarúgói
A 2006-os világbajnokság labdarúgói
A 2008-as Európa-bajnokság labdarúgói
A 2012-es Európa-bajnokság labdarúgói
Bajnokok Ligája-győztes labdarúgók
Élő személyek
A Premier League labdarúgói
A La Liga labdarúgói
A Süper Lig labdarúgói